b'\n_START_ARTICLE_\nKonstantin VIII.\n_START_SECTION_\n\xc5\xbdivljenjepis\n_START_PARAGRAPH_\nKonstantin je kljub temu, da ga je o\xc4\x8de \xc5\xbee leta 962 kronal za svojega socesarja, kar 63 let od 68 let \xc5\xbeivljenja pre\xc5\xbeivel v senci drugih cesarjev \xe2\x80\x93 Romana II.,  Nikiforja II. Fokasa, Ivana I. Cimiska in Bazilija II.. Ves \xc4\x8das, tudi med vladavino starej\xc5\xa1ega brata, je bil popolnoma zadovoljen s svojim polo\xc5\xbeajem in privilegiji in dejstvom, da se mu ni bilo treba ukvarjati z dr\xc5\xbeavnimi zadevami. Enkrat samkrat se je udele\xc5\xbeil bratovega pohoda proti upornim plemi\xc4\x8dem in bil leta 989 posrednik med Bazilijem II. in Bardom Sklerom, sicer pa je u\xc5\xbeival v veselju in zabavi, prireditvah na konstantinopelskem hipodromu ter jezdenjem in lovom.\n_START_SECTION_\nVladanje\n_START_PARAGRAPH_\nKo je Bazilij II. 15. decembra 1025 umrl, je Konstatin kon\xc4\x8dno postal samostojen cesar. Vladal je manj kot tri leta in 11. novembra 1028 umrl. _NEWLINE_Bil je visok in privla\xc4\x8den in pravo nasprotje svojega predhodnika Bazilija II., ki je bil majhen  in \xc4\x8dokat. Bil je izvrsten jezdec. Ko je postal cesar, je zaradi kroni\xc4\x8dnega protina te\xc5\xbeko hodil. Njegova vladavina je bila zaradi pomanjkanja poguma in politi\xc4\x8dne iznajdljivosti katastrofalna. Na vsak izziv je reagiral z  impulzivno krutostjo, preganjanjem plemstva in baje z ukazi za usmrtitve in pohabljenje ve\xc4\x8d sto  nedol\xc5\xbenih ljudi. Sicer pa je po\xc4\x8denjal stvari, ki jih je po\xc4\x8del dotlej \xe2\x80\x93 lovil, veselja\xc4\x8dil in u\xc5\xbeival \xc5\xbeivljenje in se, \xc4\x8de se je le dalo, izogibal dr\xc5\xbeavni\xc5\xa1kim poslom. Pri imenovanju dr\xc5\xbeavnih uradnikov se ni izkazal.  Zemlji\xc5\xa1ka zakonodaja, ki jo je uvedel njegov predhodnik Bazilij II., da bi zmanj\xc5\xa1al mo\xc4\x8d maloazijske zemlji\xc5\xa1ke aristokracije (dynatoi),  se je pod njihovim pritiskom v nekaj mesecih sesula.\n_START_SECTION_\nNasledstvo\n_START_PARAGRAPH_\nKonstantin je umrl brez mo\xc5\xa1kih potomcev. Cesarstvo je zato pre\xc5\xa1lo na njegovo h\xc4\x8derko Zojo in njenega mo\xc5\xbea Romana III. Argirja.'